Vier sterf in Gauteng-ongelukVier mense, insluitend twee kinders, is Sondagmiddag dood na die motor waarin hulle gery het op die R554 naby Vaal Marina in Gauteng omgeslaan het. Santi Steinmann, woordvoerder van Netcare911, sê daar was sewe mense, insluitend drie kinders, in die motor wat van Villiers na Vereeniging gereis het. “Twee volwassenes en twee kinders is dood en twee mense is ernstig beseer terwyl nog ŉ persoon ligte beserings opgedoen het.” Steinmann sê die beseerdes is op die toneel behandel voor hulle na ŉ nabygeleë hospitaal geneem is vir verdere behandeling. Die oorsaak van die ongeluk is nog nie bekend nie en die polisie ondersoek die saak.